Сэрвіс можа выкарыстоўвацца экспертамі-фанетыстамі, лінгвістамі, студэнтамі філалагічных і педагагічных вузаў ці проста зацікаўленымі асобамі для знаёмства з “выглядам” і фізічнымі характарыстыкамі алафонаў (рэалізацый фанем), а таксама ў працэсе вывучэння беларускай мовы. Напрыклад, даследаванне спектраграм можа быць карысным пры вывучэнні як фанетыкі мовы ў агульным, так і асобных гукаў мовы ў прыватнасці. Кожны алафонны радок мае свае асаблівасці з пункту гледжання яго фізічных параметраў, якія з’яўляюцца вынікамі дзеяння інтра- і экстралінгвістычных фактараў мовы. Гэтыя фізічныя параметры і складаюць “жывую непаўторную карціну” гука, добра бачную на частотна-часавым плане, які сабой уяўляе спектраграма.